Ma wat glo gestremde kind vasbind in hofDie gestremde kind is aangetref waar sy op die vloer in ŉ kamer sit waar sy aan ŉ stoel vasgebind is. (Foto: SAPD) Die vrou van Bela-Bela in Limpopo wat vroeër vandeesweek in hegtenis geneem is nadat sy glo haar 12-jarige gestremde dogter aan ’n stoel vasgebind en die kind alleen in ŉ geslote vertrek gelos het, is Donderdag in die plaaslike landdroshof borgtog toegestaan. Kol. Moatshe Ngoepe, woordvoerder van die polisie, het gesê die vrou (31) is egter steeds in aanhouding aangesien niemand opgedaag het om haar borgtog van R500 te betaal nie. Maroela Media het vroeër berig die vrou is Dinsdag in hegtenis geneem nadat die plaaslike polisie deur bekommerde inwoners in kennis gestel is van ŉ kind wat deur haar ma verwaarloos word. Die inwoners het beweer die vrou sluit die kind gereeld alleen in die huis toe en laat haar daar aan haar eie lot oor. Die polisie het ondersoek ingestel en die gestremde kind aangetref waar sy op die vloer in ŉ kamer sit waar sy aan ŉ stoel vasgebind is. Die vrou staan tereg op aanklag van kinderverwaarlosing. Die saak is tot 19 Augustus uitgestel vir verdere ondersoek.